KIRJALLINEN KYSYMYS E-1273/03 esittäjä(t): Hanja Maij-Weggen (PPE-DE) komissiolle. BPRC:tä koskeva päätöslauselma.



Virallinen lehti nro 268 E , 07/11/2003 s. 0183 - 0183



KIRJALLINEN KYSYMYS E-1273/03 esittäjä(t): Hanja Maij-Weggen (PPE-DE) komissiolle (3. huhtikuuta 2003) Aihe: BPRC:tä koskeva päätöslauselma Euroopan parlamentin hyväksymään EU:n talousarviota vuodelle 2003 koskevaan päätöslauselmaan, joka perustuu mietintöön A5-0440/2002, sisältyy seuraava kohta (13 kohta, otsake 3: Sisäiset politiikat): Pyytää komissiota antamaan Euroopan vaihtoehtoisten tutkimusmenetelmien keskuksen (ECVAM) tehtäväksi tutkia, ovatko kaikki BPRC-keskuksessa tehtävät kokeet todella tarpeellisia ja eikö niille ole vaihtoehtoja; on vakaasti päättänyt lopettaa EU:n tuen BPRC-keskukselle, mikäli ECVAM:in lausunto on kielteinen, ja pyytää lakkauttamaan kaikki ihmistä muistuttaville primaateille tehtävät kokeet siihen asti kunnes tämä lausunto on saatu. Onko komissio jo toteuttanut päätöslauselman kyseisen pyynnön antamalla ECVAM:lle tehtäväksi antaa lausunto BPRC-keskuksen saamasta taloudellisesta tuesta ja milloin on ECVAM:in lausunto odotettavissa? Philippe Busquinin komission puolesta antama vastaus (15. toukokuuta 2003) Parlamentin jäsen viittasi kysymyksessään päätöslauselman 3 kappaleeseen, ja komissio on samaa mieltä siitä, että vaihtoehtoisten menetelmien käyttäminen kädellisille eläimille tehtävien kokeiden sijasta on tärkeä kysymys. Komissio tai Euroopan vaihtoehtoisten tutkimusmenetelmien keskus (ECVAM) eivät kuitenkaan voi ratkaista sitä, ovatko kaikki Alankomaissa sijaitsevan kädellisten biolääketieteellisen tutkimuskeskuksen (BPRC) suorittamat kokeet todella tarpeellisia. Kokeisiin ja muihin tieteellisiin tarkoituksiin käytettävien eläinten suojelusta 24. marraskuuta 1986 annetun neuvoston direktiivin 86/609/ETY(1) 7 artiklan mukaan koetta ei saa suorittaa, jos tavoitellun tuloksen saavuttamiseksi on mahdollista soveltaa jotakin toista tieteellisesti luotettavaa menetelmää, joka ei edellytä eläimen käyttöä. Direktiivi oli saatettava osaksi kansallista lainsäädäntöä vuonna 1989. Alankomaiden viranomaisten tehtävänä on valvoa, noudatetaanko BPRC-keskuksen kädellisillä eläimillä suorittamissa kokeissa Alankomaiden lainsäädäntöä. Kädellisillä eläimillä suoritettavien kokeiden tutkimusta koskevan yhteisön rahoituksen osalta tällaisten kokeiden tarvetta ja oikeutusta, myös vaihtoehtoisten menetelmien saatavuutta, arvioidaan tieteellisen arvioinnin aikana. Viidennessä puiteohjelmassa on sovellettu järjestelmällisesti eettistä arviointia kaikkiin niihin ehdotuksiin, jotka liittyvät arkaluonteisiin asioihin, kuten kädellisten eläinten käyttöön koe-eläiminä. Eettisellä arvioinnilla varmistetaan muun muassa, että kädellisiä eläimiä hyödyntävä tutkimus toteutetaan koe-eläinten suojelusta annetun direktiivin 86/609/ETY mukaisesti. Arvioinnin suorittaa paneeli, johon kuuluu myös eläinsuojelujärjestöjen edustajia. Useissa tapauksissa eettinen arviointi on johtanut kädellisten eläinten määrän vähentämiseen, ja yhdessä tapauksessa kädelliset on korvattu muilla eläimillä. Yhteisön tasolla suoritettu eettinen arviointi ei korvaa paikallisten eettisten komiteoiden lausunnon tai luvan tarvetta, jos tätä edellytetään kansallisessa lainsäädännössä. (1) EYVL L 358, 18.12.1986.